b'\n_START_ARTICLE_\nIl tabarro\n_START_SECTION_\nN\xc3\xa4ytelm\xc3\xa4st\xc3\xa4 oopperaksi\n_START_PARAGRAPH_\nDidier Goldin n\xc3\xa4ytelm\xc3\xa4ss\xc3\xa4 muut paitsi Giorgetta puhuvat alamaailman kielt\xc3\xa4. Giorgetta viettelee Luigin. N\xc3\xa4ytelm\xc3\xa4n lopussa tapahtuu samanaikasesti kaksoistragedia. Goujon (Puccinin oopperassa Il tinca) murhaa vaimonsa ja Michele Louisin (oopperassa Luigi). _NEWLINE_Il tabarrossa kaikilla on selke\xc3\xa4 luonne. Giorgettan suhde Luigiin johtuu h\xc3\xa4nen ik\xc3\xa4vystymisest\xc3\xa4\xc3\xa4n proomuel\xc3\xa4m\xc3\xa4\xc3\xa4n. Giorgetta ei ole pystynyt hyv\xc3\xa4ksym\xc3\xa4\xc3\xa4n lapsensa kuolemaa, mik\xc3\xa4 on et\xc3\xa4\xc3\xa4nnytt\xc3\xa4nyt Giorgettaa miehest\xc3\xa4\xc3\xa4n. Michele rakastaa vaimoaan syv\xc3\xa4sti ja murhaa Luigin. Michele ei halua olla kolmas py\xc3\xb6r\xc3\xa4. Luigi on kyll\xc3\xa4stynyt koviin ty\xc3\xb6skentelyolosuhteisiin ja Giorgetta kiihottaa ja innostaa h\xc3\xa4nt\xc3\xa4. Nuorempi lastaaja Il Tinca juo murheeseensa (vaimo on ilotytt\xc3\xb6). Vanhempi lastaaja Il Talpa haluaa vain lev\xc3\xa4t\xc3\xa4 raskaan ty\xc3\xb6n j\xc3\xa4lkeen ja h\xc3\xa4nen vaimonsa La Frugola haaveilee rauhallisesta vanhuudesta Talpan kanssa.\n_START_SECTION_\nMusiikin analysointia\n_START_PARAGRAPH_\nMusiikillisesti teos on rikas. Tunnelman luomiseksi alussa kuuluu taustalta suurkaupungin h\xc3\xa4ly\xc3\xa4 (muun muassa auton torvi ja joelta proomun sumusireeni). Puccini k\xc3\xa4ytt\xc3\xa4\xc3\xa4 orkesteria kertojana ja h\xc3\xa4nell\xc3\xa4 on erilaisia musiikillisia motiiveita. Georgiettalla ei ole omaa aariaa, sen sijaan La Frugolalle on annettu n\xc3\xa4kyv\xc3\xa4 osa. Puccini my\xc3\xb6s lainaa itse\xc3\xa4\xc3\xa4n: Laulunmyyj\xc3\xa4 kertoo tarinaa Mimist\xc3\xa4 (ks. La Boh\xc3\xa8me). Michelen Nulla! Silenzio! on draaman musiikillinen huipentuma. _NEWLINE_Allekirjoitetun partituurin j\xc3\xa4lkeen on Il tabarroon tehty pieni muutos Michelen monologin sanoihin.\n_START_SECTION_\nLyhyt juoniseloste\n_START_PARAGRAPH_\nKohtaus tapahtuu proomussa Seinell\xc3\xa4 l\xc3\xa4hell\xc3\xa4 Pariisia. Giorgetta tekee erilaisia pikkuaskareita proomulla ja keskustelee miehens\xc3\xa4 Michelen kanssa samalla katsellen auringonlaskua. Lastaajien \xc3\xa4\xc3\xa4ni\xc3\xa4 kuuluu ruumasta. Giorgetta ehdottaa lastaajille viini\xc3\xa4 virkistykseksi. Michele yritt\xc3\xa4\xc3\xa4 suudella, mutta Giorgetta tarjoaa vain poskeaan. Michele poistuu._NEWLINE_Luigi tulee ja luo Giorgettaan merkitsev\xc3\xa4n katseen. H\xc3\xa4n tarjoaa viini\xc3\xa4 Tincalle ja Talpalle. _NEWLINE_Hanurinsoittaja tulee ja Luigi pyyt\xc3\xa4 h\xc3\xa4nt\xc3\xa4 soittamaan. Giorgetta aloittaa tanssin Tincan kanssa. Luigi tulee pian paikalle. Tanssi loppuu kun Michele tulee. _NEWLINE_Michele ja Giorgetta keskustelevat huomisesta l\xc3\xa4hd\xc3\xb6st\xc3\xa4 Roueniin. Mukaansa he ottavat Tincan, Talpan ja Luigin. Rannalla laulunmyyj\xc3\xa4 etsii ostajia ballaadeilleen. _NEWLINE_La Frugola saapuu s\xc3\xa4kki t\xc3\xa4ynn\xc3\xa4 tavaraa. H\xc3\xa4nen kissalleen Korpraalille on l\xc3\xb6ytynyt syd\xc3\xa4nt\xc3\xa4. Michele pyyt\xc3\xa4\xc3\xa4 Luigia seuraavana p\xc3\xa4iv\xc3\xa4n\xc3\xa4 lastaamaan rautaa. Luigi vihaa ty\xc3\xb6miehen kovaa onnea Per noi la vita (Meille el\xc3\xa4m\xc3\xa4)._NEWLINE_La Frugola l\xc3\xa4htee Talpan kanssa ja unelmoi Ho sognato una casetta (Uneksin pienest\xc3\xa4 talosta). Giorgetta puolestaan kertoo omasta nostalgisesta unelmastaan Bellevilless\xc3\xa4 E ben altro il mio sogno (Minun haaveeni on erilainen). La Frugola ja Talpa poistuvat haaveillen.  _NEWLINE_Giorgetta ja Luigi j\xc3\xa4\xc3\xa4v\xc3\xa4t kahden. He muistelevat v\xc3\xa4risten edellisen illan suudelmia. Michele keskeytt\xc3\xa4\xc3\xa4 ja Luigi ehdottaa, ett\xc3\xa4 h\xc3\xa4nen matkansa p\xc3\xa4\xc3\xa4ttyisi Roueniin seuraavana p\xc3\xa4iv\xc3\xa4n\xc3\xa4. Michele pyyt\xc3\xa4\xc3\xa4 Luigia j\xc3\xa4\xc3\xa4m\xc3\xa4\xc3\xa4n. Michele laskeutuu hyttiins\xc3\xa4. Rakastavaisten duetto jatkuu ja he sopivat tapaamisesta tunnin kuluttua. Merkki on sytytetty tulitikku. _NEWLINE_Luigi l\xc3\xa4htee ja Giorgetta miettii. Michele tulee yl\xc3\xb6s kysym\xc3\xa4\xc3\xa4n miksei Giorgetta ole jo s\xc3\xa4ngyss\xc3\xa4. Michele yritt\xc3\xa4\xc3\xa4 uudistaa vanhaa rakkauttaan. Rakkaus tuntui loppuvan heid\xc3\xa4n lapsen kuollessa. Giorgetta ei en\xc3\xa4\xc3\xa4 etsi l\xc3\xa4mp\xc3\xb6\xc3\xa4 h\xc3\xa4nen viittansa alta. Giorgetta selitt\xc3\xa4\xc3\xa4 arkisesti asian \xe2\x80\x93 he molemmat ovat vanhentuneet. Giorgetta l\xc3\xa4htee hyttiins\xc3\xa4. Michele j\xc3\xa4\xc3\xa4 miettim\xc3\xa4\xc3\xa4n Giorgettan sanoja. Hetken kuluttua Michele huudahtaa raivoissaan: Lutka! _NEWLINE_Nuori rakastavaispari menee ohi toivotellen hyv\xc3\xa4\xc3\xa4 y\xc3\xb6t\xc3\xa4. Sotilasparakista kuuluu iltasoitto. Michele vilkaisee hytin ikkunasta ja n\xc3\xa4kee Giorgettan oleva pukeissa. Michelen monologi Nulla! Silenzio! (Ei ket\xc3\xa4\xc3\xa4n! Hiljaisuus!) kuvaa h\xc3\xa4nen olotilaansa. Aluksi h\xc3\xa4n pohtii Giorgettan k\xc3\xa4yt\xc3\xb6st\xc3\xa4, sitten h\xc3\xa4n miettii kuka oli tullut heid\xc3\xa4n v\xc3\xa4liins\xc3\xa4. Lopuksi h\xc3\xa4n ep\xc3\xa4toivossaan k\xc3\xa4y l\xc3\xa4pi kaikki tuntemansa miehet mutta hylk\xc3\xa4\xc3\xa4 jokaisen yksitellen._NEWLINE_Michele sytytt\xc3\xa4\xc3\xa4 piippunsa, Luigi n\xc3\xa4kee tulitikun v\xc3\xa4l\xc3\xa4ht\xc3\xa4v\xc3\xa4n ja nousee kannelle. Michele n\xc3\xa4kee liikett\xc3\xa4, h\xc3\xa4n tunnistaa Luigin. Michele ottaa Luigin kiinni ja kuristaa. Luigi tunnustaa olevansa Giorgettan rakastaja. _NEWLINE_Giorgetta kuulee \xc3\xa4\xc3\xa4ni\xc3\xa4 ja nousee kannelle. Michele piilottaa ruumiin viitan alle ja polttaa rauhallisesti piippuaan. Giorgetta pyyt\xc3\xa4\xc3\xa4 anteeksi aikaisempaa k\xc3\xa4yt\xc3\xb6st\xc3\xa4\xc3\xa4n ja haluaa tulla Michelen l\xc3\xa4helle. Dove? Nel mio tabarro? (Minne? Viitani alleko?) kysyy Michele. Giorgetta l\xc3\xa4hestyy, Michele avaa viittansa ja Luigin eloton ruumis vier\xc3\xa4ht\xc3\xa4\xc3\xa4 kannelle. Michele ottaa Giorgettan k\xc3\xa4dest\xc3\xa4 kiinni ja ty\xc3\xb6nt\xc3\xa4\xc3\xa4 h\xc3\xa4net rakastajansa kasvoja vastaan.'